Informácia
o 6. zasadnutí Konferencie zmluvných strán Bazilejského dohovoru

Úvod
6. Konferencia strán Bazilejského dohovoru o kontrole cezhraničného pohybu nebezpečných odpadov a ich zneškodňovaní sa konalo 9.-13. decembra 2002, v Ženeve, Švajčiarsko. Na stretnutí sa zúčastnilo 400 zástupcov 90 strán, 7 pozorovateľov, 4 organizácie OSN, 30 mimovládnych organizácií a iné organizácie. Konferencia začala prípravným segmentom 9.-11. decembra, po ktorom nasledoval segment vysokej úrovne pre ministrov a vedúcich delegácií 12.-13. decembra.

Organizačné záležitosti
9. decembra bol za prezidenta konferencie zvolený Ioan Jelev, štátny tajomník pre životné prostredie v Rumunsku. Práca na konferencii bola členená na prácu v pléne, v skupinách, kontaktných skupinách, podskupinách a neformálnych stretnutiach. Táto informácia je členená podľa tém jednotlivých rokovaní.

Implementácia Bazilejského dohovoru
V rámci tejto oblasti prijala konferencia rozhodnutie, ktorým sa prijíma Strategický plán pre roky 2000 - 2010. Strategický plán obsahuje okrem strategických línií aj akčnú časť rozdelenú podľa kratších období, ktorej obsah pre neskoršie roky (2005 - 2007) bude predložený na rokovanie 7. Konferencie strán. 

Regionálne centrá Bazilejského dohovoru
V oblasti reionálnych centier Bazilejského dohovoru boli prijaté rozhodnutia o vzniku dvoch nových centier: Pacifické regionálne centrum pre spoločnú implementáciu Bazilejského dohovoru a Dohovru z Waigani a Regionálneho centra pre francúzsky hovoriace africké krajiny v Senegale. Ďalej sa splnomocňuje sekretariát Bazilejského dohovoru na podpis rámcových dohôd, na základe ktorých bude stanovený právny status regionálnych centier ako i ďalšie náležitosti ich fungovania. Rovnako bolo prijaté i rozhodnutie o plánoch práce jednotlivých centier.

Budovanie kapacít v rámci dohovoru
Konferencia strán splnomocnila sekretariát pokračovať v podpore verejného povedomia o dohovore i prostredníctvom organizácie školiacich aktivít .

PRÁVNE ZÁLEŽITOSTI
Konferencia strán prijala rozhodnutie týkajúce sa mechanizmu súladu s dohovorom s cieľom pomôcť stranám pri dosahovaní súladu a implementácii dohovoru v praxi. Tento mechanizmus má nekonfrontačný charakter, je flexibilným a nezáväzným nástrojom, ktorého cieľom je predchádzať problémom. Bude ho riadiť 15 členný výbor, v ktorom budú rovnako zastúpené regióny OSN. Za región Strednej a východnej Európy boli do výboru zvolení zástupcovia Gruzínska (p. Gongadze), Slovenska (p. Jonáš) a Juhoslávie (p. Petkovičová).

Fond pre havarijné situácie/finančný mechanizmus
Na základe rozhodnutia konferencie bola rozšírená pôsobnosť Zvereneckého fondu technickej spolupráce vrátane prijatia zásad pomoci v havarijných situáciách, kompenzácie a prevencie havárií a škôd. 

Prevencia a monitorovanie nelegálnej prepravy nebezpečných odpadov a iných odpadov
Konferencia strán prijala zásady pre detekciu, prevenciu a kontrolu nelegálnej prepravy nebezpečných odpadov. 

TECHNICKÉ ZÁLEŽITOSTI:

Odporúčania o nakladaní s odpadmi
V oblasti technických záležitostí prijala konferencia viacero odporúčaní o nakladaní s jednotlivými druhmi nebezpečných a iných odpadov, konkrétne:

•	Odpad z nemocníc a zdravotnej starostlivosti
•	Odpady z plastov a ich zneškodňovanie
•	Odpadové olovené akumulátory 
•	Úplné a čiastočné rozoberanie lodí
•	Perzistentné organické znečisťujúce látky ako odpady

Práce na nebezpečných vlastnostiach odpadov
V oblasti charakterizácie vlastností nebezpečných odpadov bolo prijaté rozhodnutie o pokračovaní prác na charakterizácii vlastnosti H6.2 (infekčné látky) a rozhodnutie o zverejnení odporúčaní týkajúcich sa vlastnosti nebezpečných odpadov H12 (ekotoxické látky). 

V rámci technických záležitostí bol takisto schválený revidovaný dotazník a návod na jeho vypĺňanie v súvislosti s článkami 13 a 16 dohovoru. 

Spolupráca a partnerstvo 
V rámci spolupráce  a partnerstva strany prijali rozhodnutie o partnerskej iniciatíve o environmentálne vhodnom nakladaní s odpadovými mobilnými telefónmi. Ďalej bolo prijaté rozhodnutie o partnerstve s MVO, priemyslom a obchodom. 

Zmena Bazilejského dohovoru a jeho príloh
Konferencia strán prijala rozhodnutie o niekoľkých zmenách v Prílohách VIII a IX, vrátane zaradenia novej položky do Prílohy IX - staré motorové vozidlá. 

Inštitucionálne, finančné a procedurálne záležitosti

Na konferencii strán bolo prijaté rozhodnutie o vytvorení rozšíreného výboru Bazilejského dohovoru, ktorý by mal mať 13 členov a mali by v ňom byť zastúpené všetky regióny OSN. 

V rozhodnutí o rozpočte vyjadrila Konferencia strán súhlas s udržaním výdavkov na rovnakej úrovni ako na predchádzajúcej konferencii s nulovým nominálnym rastom.